Document ID: 32011D0192
Publication Date: 2011-03-28

Title and Content:
KOMISIJAS LĒMUMS
(2011. gada 28. marts)
par konkrētu Ungārijas izdevumu, kas tai radušies 2004. gadā saskaņā ar Īpašo pirmspievienošanās programmu lauksaimniecības un lauku attīstībai (Sapard), izslēgšanu no ES finansējuma
(izziņots ar dokumenta numuru C(2011) 1738)
(Autentisks ir tikai teksts ungāru valodā)
(2011/192/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1999. gada 21. jūnija Regulu (EK) Nr. 1268/1999 par Kopienas atbalstu pirmspievienošanās pasākumiem lauksaimniecības un lauku attīstībai Centrāleiropas un Austrumeiropas kandidātvalstīs laikposmā pirms to pievienošanās (1),
ņemot vērā Komisijas 2000. gada 7. jūnija Regulu (EK) Nr. 2222/2000, ar ko nosaka finanšu noteikumus, saskaņā ar kuriem piemērot Padomes Regulu (EK) Nr. 1268/1999 par Kopienas atbalstu pirmspievienošanās pasākumiem lauksaimniecības un lauku attīstībai Centrāleiropas un Austrumeiropas kandidātvalstīs laikposmā pirms to pievienošanās (2), un jo īpaši tās 14. pantu,
ņemot vērā 2001. gada 15. jūnijā noslēgto daudzgadu finansēšanas līgumu starp Eiropas Kopienu Komisiju, rīkojoties Eiropas Kopienas vārdā, un Ungāriju un jo īpaši tā pielikuma A iedaļas 12. pantu,
apspriedusies ar Lauksaimniecības fondu komiteju,
tā kā:
(1)
Komisijas Regula (EK) Nr. 1419/2004 (3) paredz turpināt to daudzgadu finansēšanas līgumu un gada finansēšanas līgumu piemērošanu, kas noslēgti starp Eiropas Komisiju, kura pārstāv Eiropas Kopienu, no vienas puses, un Čehiju, Igauniju, Latviju, Lietuvu, Poliju, Slovākiju, Slovēniju un Ungāriju, no otras puses, un paredz konkrētas atkāpes no daudzgadu finansēšanas līgumiem un Padomes Regulām (EK) Nr. 1266/1999 (4) un (EK) Nr. 2222/2000.
(2)
Komisijas Regula (EK) Nr. 447/2004 (5) paredz noteikumus, lai atvieglotu pāreju no atbalsta saskaņā ar Regulu (EK) Nr. 1268/1999 uz atbalstu, kas Padomes Regulās (EK) Nr. 1257/1999 (6) un (EK) Nr. 1260/1999 (7) paredzēts Čehijai, Igaunijai, Latvijai, Lietuvai, Ungārijai, Polijai, Slovēnijai un Slovākijai, saistībā ar daudzgadu finansēšanas līgumiem, kas minēti Regulas (EK) Nr. 1419/2004 I pielikuma 1. punktā un daudzgadu finansēšanas līguma pielikuma A iedaļas 12. pantā.
(3)
Komisijas Regula (EK) Nr. 248/2007 (8) paredz pasākumus saistībā ar daudzgadu finansēšanas līgumiem un gada finansēšanas līgumiem, kas noslēgti saskaņā ar Sapard programmu, un pāreju no Sapard uz lauku attīstības programmām saistībā ar daudzgadu finansēšanas līgumiem, kas norādīti minētās regulas III pielikumā.
(4)
Saskaņā ar daudzgadu finansēšanas līguma pielikuma A iedaļas 12. panta 1. punktu, kas paliek spēkā pēc Ungārijas pievienošanās Eiropas Savienībai atbilstīgi Regulai (EK) Nr. 248/2007, Komisijai ir jāpieņem lēmums (turpmāk “lēmums par atbilstības noskaidrošanu”) par izdevumiem, ko izslēdz no ES līdzfinansējuma, ja tā atklāj, ka izdevumi nav veikti saskaņā ar šo līgumu.
(5)
Gada sertifikācijas ziņojuma secinājumi par Sapard grāmatojumiem 2004. finanšu gadam liecināja, ka Sapard aģentūra varētu būt pārkāpusi dažus daudzgadu finansēšanas līguma noteikumus. Šajā sakarā Komisija uzsāka izmeklēšanu saskaņā ar daudzgadu finansēšanas līguma pielikuma A iedaļas 12. pantu.
(6)
Saskaņā ar daudzgadu finansēšanas līguma pielikuma A iedaļas 12. panta 3. punktu Ungārijas iestādes 2005. gada 8. novembrī tika uzaicinātas uz divpusēju apspriešanos, kuras laikā abas puses mēģināja panākt vienošanos par veicamajiem pasākumiem un pārkāpuma smaguma novērtējumu.
(7)
Pēc šīs divpusējās apspriedes Komisija tomēr uzskatīja, ka dažas izdevumu pozīcijas nav atbilstīgas noteikumiem, kas reglamentē Sapard programmu. Dažiem maksājumiem, kas veikti 2003. un 2004. finanšu gadā, Ungārija nav ievērojusi trīs mēnešu maksājumu termiņu saņēmējiem, kas paredzēts daudzgadu finansēšanas līguma A iedaļas 8. panta 6. punktā. Saskaņā ar šo noteikumu intervāls starp apliecinošo dokumentu, kas nepieciešami maksājumu veikšanai, saņemšanu un maksājuma uzdevumu izdošanu nedrīkst pārsniegt trīs mēnešus.
(8)
Ar 2009. gada 16. oktobra vēstuli Ungārijas iestādes uzsāka saskaņošanas procedūru saskaņā ar daudzgadu finansēšanas līguma pielikuma A iedaļas 12. panta 3. punkta trešo daļu un šā pielikuma F iedaļas 9. punktu. Saskaņošanas iestāde atbalstīja Ungārijas iestāžu sniegtos argumentus un uzskatīja tos par ārkārtas apstākļiem, kas ļauj atkāpties no maksājuma termiņa saņēmējiem, kas paredzēts daudzgadu finansēšanas līguma A iedaļas 8. panta 6. punkta noteikumos.
(9)
Ungārijas iestāžu minētos argumentus Komisija nevarēja uzskatīt par tādiem ārkārtas apstākļiem, kas dotu pamatu dažām atkāpēm no daudzgadu finansēšanas līguma A iedaļas 8. panta 6. punkta noteikumiem, un ierosināja finanšu samazinājumu 2 535 286 euro apmērā.
(10)
Saskaņā ar daudzgadu finansēšanas līguma pielikuma A iedaļas 12. panta 7. punktu atgūstamo summu paziņo valsts kredītrīkotājam, kurš, rīkojoties Ungārijas vārdā, nodrošina, ka šī summa tiek kreditēta uz Sapard euro kontu divu mēnešu laikā no dienas, kad šis lēmums ir pieņemts. Tomēr sakarā ar to, ka Sapard programmas īstenošana ir pabeigta, izslēgtā atgūstamā summa jākreditē ar iekasēšanas rīkojumu,
IR PIEŅĒMUSI ŠO LĒMUMU.
1. pants
Summa 2 535 286 euro apmērā, ko maksā Ungārijas Sapard aģentūra, tiek izslēgta no ES finansējuma, tāpēc ka pakārtotie darījumi neatbilst noteikumiem, kas reglamentē Sapard programmu.
Korekcijas aprēķins ir norādīts pielikumā.
2. pants
Šis lēmums ir adresēts Ungārijas Republikai.
Briselē, 2011. gada 28. martā

Classification:
Level 1 Categories: 100161
100144
100146
100156
Level 2 Categories: 100277
100283
100185
100177
100282
100176
100245
100187
Level 3 Categories: 5655
2442
5781
5283
5087
122
5576
2106
2515
4057
712
1005
914
2200
2443
All Categories: 1005
1052
12
1255
1542
2443
2965
5575
7132
862